L-Estratt segwenti hu mehud kelma b'kelma mill-Kapitlu 6 tal-Manifest Elettorali ta' Alternattiva Demokratika AD temmen fl-introduzzjoni ta' regoli aktar stretti fuq id-donazzjonijiet, flimkien mal-finanzjament tal-partiti mill-istat. Fir-rigward tal-ewwel, nemmnu li donazzjonijiet ogħla minn €5,000 għandhom jiġu ddikjarati mill-partiti politiċi u dawk ta' aktar minn €40,000 għandhom ikunu illegali. Fil-każ tal-finanzjament tal-partiti mill-istat, nipproponu li l-istat jagħti lill-partiti politiċi kollha €3 għal kull vot miksub fuq livell nazzjonali f'elezzjoni ġenerali jew Ewropea. Għandu jkun hemm sistema ta' finanzjament tal-partiti politiċi mill-istat. Il-finanzjament tal-istat jipprovdi t-trasparenza u jista' jingħaqad ma' regoli stretti bħal, ngħidu aħna, li kull partit ikun obbligat ikollu kontijiet awditajati. Il-partiti politiċi għandhom jippreżentaw kull sena l-kontijiet tagħhom u dawn għandhom jiġu vverifikati minn kummissjoni indipendenti maħtura mill-Awditur Ġenerali. Is-somma li jista' jonfoq kull kandidat fil-kampanja elettorali għandha titla' minn €1400 għal €4000. Iżda dan l-ammont għandu jinkludi n-nefqa magħmula mill-partit fuq livell nazzjonali diviża bl-għadd tal-kandidati. Kull nefqa minn terzi biex tgħin lil kandidat għandha tkun inkluża wkoll. Il-kontijiet ippreżentati minn kull kandidat għandhom jiġu vverifikati minn kummissjoni maħtura mill-Awditur Ġenerali. In-nefqa ta' kull kandidat għandha tkun eżenti mit-taxxa sakemm din tkun fil-limiti stabiliti. Għandha titwaqqaf kummissjoni biex tistabbilixxi l-valur tal-proprjetà tal-gvern mikrija lill-partiti politiċi u tirrevedi l-kirjiet għal-livelli tas-suq fuq bazi regolari.
Snippets from AD's electoral manifesto: (15) Financing of Political Parties